Title: ระเบียบคณะกรรมการกฤษฎีกา ว่าด้วยการแบ่งกรรมการกฤษฎีกาออกเป็นคณะและการแต่งตั้งประธานกรรมการกฤษฎีกาแต่ละคณะ พ.ศ. 2551

ระเบียบคณะกรรมการกฤษฎีกา
ว่าด้วยการแบ่งกรรมการกฤษฎีกาออกเป็นคณะ
และการแต่งตั้งประธานกรรมการกฤษฎีกาแต่ละคณะ
พ.ศ. ๒๕๕๑

อาศัยอำนาจตามความในมาตรา
๑๕ วรรคสอง แห่งพระราชบัญญัติคณะกรรมการกฤษฎีกา พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคณะกรรมการกฤษฎีกา (ฉบับที่ ๕) พ.ศ. ๒๕๕๑ ประธานคณะกรรมการกฤษฎีกาออกระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกฤษฎีกา
ว่าด้วยการแบ่งกรรมการกฤษฎีกาออกเป็นคณะ
และการแต่งตั้งประธานกรรมการกฤษฎีกาแต่ละคณะ พ.ศ. ๒๕๕๑

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  เมื่อมีพระบรมราชโองการโปรดเกล้าฯ
แต่งตั้งกรรมการกฤษฎีกาแล้ว
ให้สำนักงานคณะกรรมการกฤษฎีกาดำเนินการแบ่งกรรมการกฤษฎีกาออกเป็นคณะ
และเสนอประธานคณะกรรมการกฤษฎีกาเพื่อมีคำสั่งแต่งตั้งต่อไป
การแบ่งกรรมการกฤษฎีกาออกเป็นคณะตามวรรคหนึ่ง
ให้สำนักงานคณะกรรมการกฤษฎีกาพิจารณาโดยคำนึงถึงกลุ่มกฎหมายที่มีความเกี่ยวเนื่องสัมพันธ์กัน
ความเหมาะสมของการเฉลี่ยการปฏิบัติหน้าที่ตามปริมาณงานของแต่ละกลุ่มกฎหมาย
การเฉลี่ยความรู้ความสามารถในแต่ละด้านของกรรมการกฤษฎีกาที่ได้รับการแต่งตั้งเพื่อให้มีองค์ประกอบที่เหมาะสมในการปฏิบัติหน้าที่
และกรณีอื่นที่จะทำให้การปฏิบัติหน้าที่ของกรรมการกฤษฎีกาเป็นไปอย่างมีประสิทธิภาพ

ข้อ ๔ 
ให้ประธานคณะกรรมการกฤษฎีกาที่ดำรงตำแหน่งอยู่ในขณะที่มีพระบรมราชโองการโปรดเกล้าฯ
แต่งตั้งกรรมการกฤษฎีกาเป็นประธานกรรมการกฤษฎีกาต่อไป โดยให้สำนักงานคณะกรรมการกฤษฎีกาเสนอรายชื่อประธานกรรมการกฤษฎีกาไป
พร้อมกับการเสนอคำสั่งการแบ่งกรรมการกฤษฎีกาออกเป็นคณะ ตามข้อ ๓ ด้วย
ในกรณีที่จะต้องมีการแต่งตั้งประธานกรรมการกฤษฎีกาคนใหม่
ให้สำนักงานคณะกรรมการกฤษฎีกาเสนอรายชื่อจากกรรมการกฤษฎีกาคนหนึ่ง เพื่อให้ประธานคณะกรรมการกฤษฎีกามีคำสั่งแต่งตั้ง
การเสนอรายชื่อประธานกรรมการกฤษฎีกาตามวรรคสอง
ให้สำนักงานคณะกรรมการกฤษฎีกาพิจารณาโดยคำนึงถึงความรู้ความสามารถในการทำหน้าที่เป็นประธานกรรมการกฤษฎีกาของคณะที่จะได้รับการแต่งตั้ง
ความมีประสบการณ์สูงในการปฏิบัติหน้าที่เป็นกรรมการกฤษฎีกาอย่างต่อเนื่อง ผลการปฏิบัติหน้าที่ที่แสดงให้เห็นถึงการเสนอความคิดเห็นเป็นที่ยุติของงานร่างกฎหมายและงานให้ความเห็นทางกฎหมายอย่างเหมาะสม
และการดำรงตำแหน่งในระดับสูงของการบริหารราชการแผ่นดินหรือกระบวนการยุติธรรมซึ่งเป็นที่ยอมรับทั่วไป

ข้อ ๕  ให้คำสั่งประธานคณะกรรมการกฤษฎีกา ที่
๑/๒๕๔๙ เรื่อง การแบ่งกรรมการกฤษฎีกาออกเป็นคณะ ลงวันที่ ๖ พฤศจิกายน พ.ศ. ๒๕๔๙
ยังคงใช้บังคับต่อไปจนกว่าจะมีพระบรมราชโองการโปรดเกล้าฯ
แต่งตั้งกรรมการกฤษฎีกาขึ้นใหม่

ให้ไว้
ณ วันที่ ๑๖ มกราคม พ.ศ. ๒๕๕๑
พลเอก
สุรยุทธ์  จุลานนท์
ประธานคณะกรรมการกฤษฎีกา

โชติกานต์/ปรับปรุง
๑๑ กรกฎาคม ๒๕๕๙

กฤติญา/ปรับปรุง
๑๙ ตุลาคม ๒๕๖๓

ภิรมย์พร/ตรวจ
๑๘ พฤศจิกายน
๒๕๖๓

[๑]
ราชกิจจานุเบกษา เล่ม ๑๒๕/ตอนที่ ๑๓ ก/หน้า ๑๘/๑๗ มกราคม ๒๕๕๑